“Mwihihankayikhise rooho zenu.
Mwinkhupali Nluku,
na theenya mwikikhupali miiyo.
Owawe paapa ewaakho puuro zawaatta;
eriwaka khayaari ethiito,
akaari owuuzani,
yoori kinttela otthenkeza puuro yenu.
Na amana kilawa kitthenkeza puuro yaya eto,
kinlawa karuti kuuthuleni mweeye vamote na miiyo attaapho kinttelaaye wiiyavo.
Mweeyo mwinjuwawo ohali kineettaawo na tarikhi yaya.”
Khujipu Tome yoori:
“Mbwana,
fweeyo khaninjuwa ohali oneettaawo!
Khi ninjuwa toovi tarikhi yaya?”
Yinsa khujipu yoori:
“Miiyo ki tarikhi,
haakhi na ohaayi.
Khina anfiyaaye wa Paapa,
ahiiyeeni khwa miiyo.
Eriwaka khweele mwaari okijuwa,
nka mwinjuwaka Paapa.
Apha enasaapi eti mwininjuwa na mwaaza omoona.”
Filiipe khulupa yoori:
“Mbwana,
onithoonyeze Paapa,
ethiito ennitosheleza.”
Yinsa khunjipu yoori:
“Filiipe,
kiikhaliyeezo wakathi mwinkeene na mweeyo;
nalelo khunikijuwa?
Otule akooniye miiyo amoona Paapa.
Khi onlupa toovi yoori:
‘Onithoonyeze Paapa’?
Weeyo khunkhupali yoori miiyo kiina Paapa na Paapa ona miiyo?
Mattakhuzi apa kiniwuuzaanini khahiyo aka paasi.
Ila,
Paapa aniikhalaaye khwa miiyo,
ontta okhola khaazi yawe.
Mwikikhupali miiyo amana kilupa yoori kiri khwa Paapa na Paapa ori khwa miiyo;
ama nenkawu mwikikhupali mwaasa wa khaazi epi kinkholaazo.
Miiyo kiniwuuzani khweele yoori,
otule anikikhupalaaye miiyo onkhola khaazi epi kikholiyeezo hatha onkhola zooziti epi,
maana miiyo kineetta wa Paapa.
Na zooshi mwinttelaaye oveka khwa nzina laka,
miiyo kinretta,
yoori Paapa attitthimisiwe khwa mwanawe.
Wakhula etile mwinvekaaye khwa nzina laka kintta oretta.